RESOLUCIÓN do 30 de abril de 2010 pola que se convocan tres cursos prácticos na loita contra incendios.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 07/05/2010

Dentro das actividades programadas para o ano 2010 e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria de tres cursos prácticos na loita contra incendios, conforme as seguintes bases:
Primeira.-Datos da actividade.
Denominación: curso práctico na loita contra incendios.
Horas lectivas: 20.
Modalidade: presencial.
Obxectivos: dotar o persoal do sistema integrado de protección civil e emerxencias de Galicia, a que se refire o artigo 43 da Lei 5/2007, do 7 de maio, de emerxencias de Galicia, da formación necesaria para o exercicio da súa función conforme o establecido no artigo 46 desta lei.
Contido.
Neles trataranse os seguintes temas:
1. Equipos de protección térmica.
2. Extinción de incendios clase A-B.
3. Manexo de equipos ERA.
4. Rede contra incendios:
a) Conexión/desconexión; tendido/pregado.
b) Construción de liñas de extinción con mangueiras de diferentes tipos e diámetros, liñas de distribución, protección e ventilación. Montaxe de diferentes sistemas de xeración de espuma. Manexo de diferentes clases de espumóxeno, con indicación das súas vantaxes e inconvenientes.
c) Prácticas estáticas con presión de auga, e adestramento na composición de equipos de extinción.
5. Módulo de igualdade de oportunidades.
Segunda.-Desenvolvemento da convocatoria.
Destinatarios/as: os cursos van dirixidos aos profesionais e voluntarios dos servizos de protección civil da Comunidade Autónoma de Galicia. No caso de persoal voluntario deberán ter realizado o curso básico de protección civil e o curso sobre prevención e loita contra incendios urbanos e forestais antes de rematar o prazo de presentación de solicitudes. Non poderá optar ao curso o persoal que realizara con anterioridade o curso de especialización contra incendios organizado pola Agasp e desenvolvido na sede do Centro de Instrución e Seguridade Interior da Armada (CISI) en Ferrol.
Prazas ofertadas: 20 prazas por curso.
Terceira.-Solicitudes de participación.
Prazo de inscrición e presentación: o prazo de inscrición e presentación de solicitudes de participación rematará o día 30 de maio. Para inscribirse os solicitantes cubrirán a solicitude de participación que se encontra na páxina web da Agasp
http://agasp.xunta.es, na alínea «Actividades formativas», «cursos con inscrición aberta» (non serán admisibles outros modelos de solicitude
) e remitirana telematicamente. Esta mesma solicitude, unha vez remitida a través da web, deberán imprimila, asinala a/o solicitante e obter tamén a sinatura da autoridade do concello ou organismo de que dependan, e enviala á Academia Galega de Seguridade Pública; avenida da Cultura, s/n, 36680 A Estrada, a través do fax 886 20 61 23, por correo postal ou segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Obrigas das persoas seleccionadas: as persoas que resulten seleccionadas teñen a obriga de participar no desenvolvemento da actividade, agás que comunicasen a súa imposibilidade de asistencia con cando menos 48 horas de antelación ao comezo desta. A dita renuncia deberase comunicar por escrito á Agasp, por correo electrónico ao enderezo formacion.agasp@xunta.es ou por fax ao número 886 20 61 23. Noutro caso serán excluídas automaticamente da selección para as dez seguintes actividades que se convoquen, para as cales reúnan os requisitos exixidos de participación (artigos 18 e 21 do Regulamento de réxime interior da Agasp).
Cuarta.-Desenvolvemento da actividade.
Lugar: sede da Academia Galega de Seguridade Pública.
Horario: das 9.00 ás 14.00 horas e das 16.00 ás 20.00 horas.
Datas:
1º) 7 e 8 de xuño.
2º) 9 e 10 de xuño.
3º) 14 e 15 de xuño.
Certificado de asistencia: terá dereito á expedición do certificado o alumnado que participe con regularidade e dedicación durante o desenvolvemento dos cursos. Co fin de avaliar os coñecementos adquiridos polos alumnos, a Agasp poderá fixar a realización das probas que considere oportunas.
É obrigatoria a asistencia con puntualidade a todas as sesións dos cursos. Unicamente se poderá autorizar a ausencia por causas xustificadas, que se acreditarán documentalmente ante a sección de protección civil e bombeiros da Agasp ou a persoa responsable do curso nun prazo máximo de dez (10) días despois de que este finalice e que, en ningún caso, poderá superar o 10% das horas lectivas, que suporá a perda do dereito á expedición do certificado.
Quinta.-Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado por orde da Consellería de Presidencia, Administracións Públicas e Xustiza do 4 de febreiro de 2009 (DOG nº 30, do 12 de febreiro).
Sexta.-Financiamento da actividade.
Esta actividade é cofinanciada nun 80% polo Fondo Social Europeo dentro do Programa Operativo Fondo Social Europeo de Galicia 2007-2013, no eixe 3, tema prioritario 72.
Sétima.-Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 30 de abril de 2010.
José Carlos García Bouzas
Director xeral da Academia Galega
de Seguridade Pública